Han vokste opp på Ljabru gård i daværende Aker herred (nå Oslo), som faren Petter Rasch kjøpte i 1831. Petter var fra Hallingdal, og står i folketellingen av 1865 angitt som «sinnssvak». Det var derfor trolig moren Mari Kristiansdatter som styrte gården. Også Johans eldste bror Kristian ble erklært umyndig og fradømt gården, hvoretter Johan overtok. Johan var ansett som en flink og driftig kar. I 1900 bodde han med hustru Julie og datter Marie, født 1896, i Ljabrochausseen 246 på Ljan. Han var meget aktiv i kjøp og salg av eiendommer i Østre Aker, blant annet kjøpte han gården Nordre Hellerud i 1898.